Elisabet York

Elisabet York (); (11. helmikuuta 1466 – 11. helmikuuta 1503) oli  englantilainen prinsessa, Englannin kuningas Henrik VII:n puoliso ja kuningas Henrik VIII:n äiti.

 Suku 
Elisabet oli York-sukuisen kuningas Edvard IV:n ja Elisabet Woodvillen tytär. 

 Avioliitto ja kuningatar 
Hänen avioliittonsa uuden kuningas Henrik VII:n kanssa yhdisti kilpailevat York- ja Lancaster-suvut yhdeksi Tudor-suvuksi ja vahvisti samalla Henrikin jälkeläisten oikeuden kruunuun. Elisabetin äiti Elisabet Woodville suostui järjestämään naimakaupan, mikäli Henrikin onnistuisi syrjäyttää Elisabet Woodvillen lanko Rikhard III valtaistuimelta. Tämä onnistui Bosworthin taistelussa vuonna 1485. Häät järjestettiin seuraavana vuonna. Kuningattareksi Elisabet kruunattiin vasta 25. marraskuuta 1487, yli vuosi pariskunnan ensimmäisen lapsen Arthurin syntymän jälkeen.

Jälkeläiset
Elisabetin ja Henrikin avioliitto oli kaikin puolin suhteellisen onnistunut. Heille syntyi seitsemän (tai mahdollisesti kahdeksan) lasta:
Arthur (20. syyskuuta 1486 – 2. huhtikuuta 1502), nai Espanjan infanta Katariina Aragonialaisen
Margaret Tudor (28. marraskuuta 1489 – 18. lokakuuta 1541), avioitui kolme kertaa: Skotlannin kuningas Jaakko IV:n kanssa 1503; Angusin jaarli Archibald Douglasin kanssa 1514 ja hänen jälkeensä Methvenin lordi Henry Stuartin kanssa. Hänen poikansa oli Skotlannin kuningas Jaakko V ja pojantyttärensä kuningatar Maria Stuart.
Henrik VIII (28. kesäkuuta 1491 – 28. tammikuuta 1547), avioitui kuusi kertaa, hänen tyttärensä oli kuningatar Elisabet I
Elisabet Tudor (2. heinäkuuta 1492 – 14. syyskuuta 1495), kihlattiin Ranskan kruununperijä François'n kanssa, kuoli 3-vuotiaana
Mary Tudor (18. maaliskuuta 1496 – 25. kesäkuuta 1533), avioitui ensin Ranskan kuningas Ludvig XII:n kanssa, ja toisen kerran Suffolkin herttua Charles Brandonin kansssa
Edmund Tudor, Somersetin herttua (21. helmikuuta 1499 – 19. kesäkuuta 1500), kuoli alle 2-vuotiaana
Edvard Tudor (hänen syntymä- tai kuolinaikojaan ei tiedetä), ei ole varmaa, oliko häntä edes olemassa; on mahdollista, että nimi 'Edmund' on kirjoitettu vahingossa muotoon 'Edvard', mutta jotkin lähteet mainitsevat Henrikillä ja Elisabetilla olleen pienenä kuollut lapsi nimeltä Edvard.
Catherine Tudor (2. helmikuuta 1503), kuoli heti synnyttyään

Kuolema
Elisabetin vanhin poika Arthur kuoli pian sen jälkeen, kun oli nainut Espanjan prinsessan Katariina Aragonialaisen. Ilmeisesti tämän johdosta Elisabet päätti tulla raskaaksi vielä viimeisen kerran vahvistaakseen kuningassukua. Hän synnyttikin vielä tyttären, Catherinen, joka kuitenkin kuoli heti synnyttyään. Elisabet itse sai synnytyksen jälkeisen infektion ja kuoli yhdeksän päivän kuluttua 37-vuotissyntymäpäivänään.

Vaikka Henrik VII olikin tunnetusti tarkka rahoistaan, Elisabet sai loisteliaat hautajaiset. Hänet haudattiin Lontoon Westminster Abbeyhyn, jonne myös hänen puolisonsa myöhemmin haudattiin hänen rinnalleen rakennettumaansa Henry VII:n Lady Chapeliin.

Yorkin Elisabet on ainoa Englannin kuningatar, joka on ollut kuninkaan puoliso (Henrik VII), kuninkaan tytär (Edvard IV), kuninkaan sisar (Edvard V), veljentytär (Rikhard III) ja kuningataräiti (Henrik VIII). Hänen myös sanotaan antaneen kasvonsa herttakuningattarelle.

Perintö
Elisabetin toinen poika Henrik VIII seurasi Elisabetin miestä Englannin valtaistuimelle, Elisabetin vanhin tytär Margareeta nai Skotlannin kuninkaan Jaakko IV:n ja Elisabetin nuorempi eloonjäänyt tytär Maria Tudor nai Ranskan kuninkaan Ludvig XII:n. Margareetan pojasta tuli Skotlannin kuningas Jaakko V, hänen pojantyttärensä oli kuningatar Maria Stuart ja pojantyttärenpoikansa kuningas Jaakko VI, josta kaikki myöhemmät Ison-Britannian hallitsijat polveutuvat.

 Lähteet 

 Aiheesta muualla 

Luokka:Englannin kuninkaalliset
Luokka:Tudor-suku
Luokka:York-suku
Luokka:Vuonna 1466 syntyneet
Luokka:Vuonna 1503 kuolleet